**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Populaciona politika u zemljama regiona i Norveškoj**

**Datum: 16.11.2017.**

**Br. 29/IP**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** *istrazivanja@parlament.rs*. **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 2](#_Toc514232666)

[MERE I AKCIJE ZA POVEĆANjE NATALITETA 2](#_Toc514232667)

[SRBIJA 3](#_Toc514232668)

[REPUBLIKA SRPSKA 6](#_Toc514232669)

[SLOVENIJA 7](#_Toc514232670)

[HRVATSKA 7](#_Toc514232671)

[NORVEŠKA 8](#_Toc514232672)

[ZAKLjUČAK 9](#_Toc514232673)

# UVOD

Populaciona politika je politika koju sprovodi neka država s ciljem usklađivanja demografske slike stanovništva. Stanovništvo se odnosi na skup pojedninaca koji žive na određenom prostoru, u određenom vremenu i imaju određene osobine. Strukturom, brojem, osobinama i procesima (prirodna i mehanička kretanja stanovništva, npr. migracije) bavi se demografija. Kada neka država želi da demografske promene usmeri ka željenom cilju, onda govorimo o populacionoj politici. Cilj može biti dostizanje određene veličine populacije ili razvijanje poželjnih osobina kod stanovništva. Zato govorimo o različitim vrstama populacione politike. Pronatalitetna populaciona politka ima za cilj povećanje stanovništva i sprovodi se u razvijenim zemljama kao što su npr. Švedska ili Nemačka. Restriktivna ili antinatalitetna populaciona politika se sprovodi u slabije razvijenim zemljama a cilj joj je sprečavanje daljeg porasta broja stanovnika. Restributivna populaciona politika ima za cilj da osigura povoljniji razmeštaj stanovništva pa se u tom smislu sporvodi npr. naseljavanje stanovništva na obale ili druge slabije nastanjene oblasti u cilju bolje redistribucije stanovništva. Eugeničkom populacionom politikom neke države su sprovodile razvoj određenih osobina kod ljudi u biološkom smislu, ali ova politika se danas više ne sprovodi.

# MERE I AKCIJE ZA POVEĆANjE NATALITETA

Populaciona politika podrazumeva skup akcija, mera i programa vlade određene države. Ona je sastavni deo ostalih državnih politika koje su u vezi sa ekonomskim, socijalnim, zdravstvenim, stambenim i drugim politikama vlada. Takođe, mere populacione politike se donose na različitim nivoima, od državnog do lokalnog. Populaciona politika se ispoljava kao politički odgovor država na određene probleme u razvitku stanovništva. Jedan od problema sa kojim se susreću, kako razvijene tako i one manje razvijene zemlje je pad nataliteta. Natalitet se definiše kao broj rođenih u ukupnom stanovništvu na određenoj teritoriji u određenom vremenskom periodu, a meri se stopom nataliteta – godišnjim brojem živorođenih u odnosu na prosečan broj stanovnika u godini posmatranja. Da bi jedno društvo imalo održiv demografski razvoj, broj živorođenih i umrlih u dužem vremenskom periodu treba da bude izjednačen i tek tada govorimo o jednoj prostoj zameni generacija u društvu. I dok se u nekim delovima sveta beleži konstantan porast broja stanovnika, u evropskim državama je u proteklim godinama izražen pad. Većina evropskih država ima negativan prirodni priraštaj, nisku stopu fertiliteta i staro stanovništvo. Kada se govori o obnavljanju stanovništva koristi se i termin fertilitet - efektivno rađanje unutar grupe žena u fertilnom periodu. I natalitet se odnosni na efektivno rađanje, ali unutar čitave posmatrane populacije. Dakle, pad populacije ispod nivoa za prostu zamenu znači da je uslovljen prirodnim faktorima jer je stopa fertiliteta niska i te države u mere populacione politike uvode podsticanje rađanja. Da bi došlo do proste zamene genracija, porebno je da od ukupnog broja žena koje rađaju, na kraju reproduktivnog perioda njih 11% bude sa jednim detetom, 44% sa dvoje a 45% sa troje dece. S obzirom na činjenicu da se parovi suočavaju i sa problemom steriliteta, države u mere podsticaja uključuju i finansijsku podršku za potpomognutu oplodnju.

Evropski parlament je još 1984. godine usvojio Rezoluciju br. S127/78 kojom poziva na razmatranje mera za borbu protiv ovog trenda i opadanja stanovništva, zajedničnog za sve države članice. Demografski problem su razvijene države shvatile vrlo ozbiljno i blagovremeno, pa su i rezultati vidljivi. Mnoge države ga postavljaju kao strateški cilj, kroz sistemsku regulativu i institucije. Povećanju fertiliteta se teži donošenjem pozitivnih mera koje su podsticaj parovima u reproduktivnoj fazi da stvaraju potomstvo. Uspešni evrpski modeli se zasnivaju na četiri jednostavna načela. Prvo, podrška je zagarantovana svim roditljima bez obzira na bračni i radni status: bračna zajednica, kohabitacija, samohrani roditelj, zaposleni, nezaposleni i studenti. Drugo, roditelji i deca dobijaju naknade tokom celog odrastanja. Treće, usluge poput jaslica, vrtića i obrazovanja su jeftine, negde i besplatne a i ravnomerno zastupljene i dostupne svima. Četvrto, mere koje se donose su sigurne i stabilne kroz dugi vremenski period. Ovo čini da se mladi ljudi osećaju sigurno, pa svakako lakše i donose odluke o rađanju, a što je još važnije nestigmatizovno bez obzira na to koju odluku donesu. Na vrhu uspešnih država prema sprovednoj populacionoj politici su one države koje dosledno sprovode politiku ravnopravnosti polova, imaju najviše stope zaposlenih žena, u kojima je homoseksualni brak izjednačen sa heteroseksualnim, koje imaju liberalan zakon o prekidu trudnoće i medicinski potpomognutoj oplodnji i koje jednaku podršku pružaju svim porodicama – bračnim i jednoroditeljskim. Takođe, i mere finansijske podrške deci nisu diskriminišuće kada je u pitanju četvrto i sledeće dete. Mere koje su uspešne zemlje sprovele su sistemske a ne jednokratne. Za to su potrebna velika sredstva u državnom budžetu. Švedska, na primer, izdvaja oko 3% bruto društvenog proizvoda za mere koje sprovodi. Mere se sprovode u okviru široko postavljenih ciljeva socijalne politike u okviru kojih se postiže i rast nataliteta. Dakle, povećanje nataliteta i rešavanje problema nedovoljnog rađanja u razvijenim zemljama, naročito skandinavskim, nije cilj samo po sebi već je deo jedne šire socijalne politike ili politike blagostanja. Takva socijalna politika teži poboljšanju materijalnih i socijalnih uslova života porodice i povećanju motivacije parova da imaju željeni broj dece u okviru slobodnog izbora zajednice života.

# SRBIJA

U Srbiji je već dugo broj umrlih veći od broja živorođenih u toku jedne godine. Demografski razvitak je u proteklim decenijama bio uslovljen različitim događajima koji su doveli do toga da se beleži konstantan pad broja stanovništva. Jedan od najtežih događaja je raspad SFRJ, ratovi, migracije stanovništva, sankcije, teška ekonomska kriza, tranzicija i dr. Rezultati projekcija stanovništva (niska stopa fertiliteta sa tendencijom daljeg pada, visok udeo starih koji stalno raste) doveli su do odluke da se preduzmu akcije i mere populacione politike. Ona je zasnovana na Strategiji za podsticanje rađanja koja je doneta 2008. godine. Strategija je doneta kao osnova za izradu normativnih i drugih akata neophodnih za njenu realizaciju. Njom je predviđeno i osnivanje Saveta za populacionu politiku kao radnog tela Vlade. Ministarstvo za rad, zapošnjavanje, boračka i socijalna pitanja je bilo glavni nosilac i inicijator dotatašnjih i daljih strateških aktivnosti. Aktuelni Savet za populacionu politiku, kao stručno savetodavno telo Vlade, obrazovan je na vreme od četiri godine od dana stupanja na snagu Odluke o obrazovanju Saveta za populacionu politiku (''Sl. glasnik RS'', 107/2016). Prethodni Savet za populacionu politiku bio je obrazovan 2011. godine takođe odlukom Vlade. Od avgusta 2016. godine Vlada je ima ministra bez portfelja za demografiju i populacionu politiku.

Na osnovu člana 8. Zakona o budžetu Republike Srbije za 2017. godinu ("Sl. glasnik RS", br. 99/2016) i člana 42. stav 1. Zakona o Vladi ("Sl. glasnik RS", br. 55/2005, 71/2005 - ispr., 101/2007, 65/2008, 16/2011, 68/2012 - odluka US, 72/2012, 7/2014 - odluka US i 44/2014), Vlada je donela Uredbu o utvrđivanju Programa rasporeda i korišćenja sredstava podrške sprovođenju mera populacione politike u Republici Srbiji za 2017. godinu ("Sl. glasnik RS", br. 42/2017) - dalje: Uredba). Uredba je na snazi od 5. maja do 31. decembra 2017. godine.

Sastavni deo Uredbe je Program rasporeda i korišćenja sredstava podrške sprovođenju mera populacione politike u Republici Srbiji za 2017. godinu (dalje: Program), koji sprovodi Kabinet ministra bez portfelja zaduženog za demografiju i populacionu politiku (dalje: Kabinet) u saradnji sa jedinicama lokalne samouprave (dalje: JLS).

Visina sredstava Programa utvrđena je u okviru Razdela 3, Glave 3.7, Programa 2102 - Podrška radu Vlade, odnosno projekta 4003 - Podrška sprovođenju mera populacione politike na teritoriji Republike Srbije Zakona o budžetu Republike Srbije za 2017. godinu u ukupnom iznosu od 130.000.000 dinara.

Sredstva su opredeljena na ekonomskoj klasifikaciji 463 - Transferi ostalim nivoima vlasti.

Sredstva su namenjana jedinicama lokalne samouprave (nadanje JLS) kao sufinansirajuća sredstva do 85% troškova predloženih mera populacione politike, a maksimalan iznos je 32.500.000 dinara. Ako u određenoj meri učestvuje više JLS sa istog područja, sredstva mogu koristiti sve JLS, srazmerno učešću.

Uslovi za dobijanje bespovratnih sredstava, pored formalnih uslova propisanih javnim pozivom su da su sredstva za sufinansiranje obezbeđena odlukom o budžetu JLS, odnosno data izjava da će biti obezbeđena najkasnije u roku od 15 dana od dana donošenja odluke o odobravanju sredstava od strane ministra bez portfelja zaduženog za demografiju i populacionu politiku.

Predložene mere moraju biti u skladu sa ciljevima i namenom Programa, a JLS su u obavezi da imaju formirano telo, odnosno lice za sprovođenje mera populacione politike.

Sva odobrena, a neutrošena sredstva po ovom programu ili sredstva utrošena suprotno nameni, JLS su u obavezi da vrate u budžet Republike Srbije.

Opšti cilj održivog demografskog razvoja Republike Srbije je stacionarno stanovništvo, tj. stanovništvo u kome će sledeće generacije biti iste veličine kao i postojeće. Ovaj nivo prostog obnavljanja stanovništva ili zamene generacija znači da na individualnom nivou jedna žena u svom reproduktivnom periodu treba da se nadomesti sa jednim ženskim detetom, tj. da neto stopa reprodukcije bude jednaka jedinici. U našim uslovima, gde je smrtnost stanovništva niska, a nivo rađanja dece ispod nivoa potrebnog za zamenu generacija, neto stopa reprodukcije je na nivou oko jedinice kada je kohortna stopa ukupnog fertiliteta na nivou oko 2,1 deteta po ženi. Mere predviđene ovim dokumentom mogu se grupisati u nekoliko kategorija: moguća rešenja problema nedovoljnog rađanja; očuvanje i unapređenje reproduktivnog zdravlja adolescenata; borba protiv steriliteta; snižavanje psihološke cene roditeljstva; usklađivanje rada i roditeljstva; populaciona edukacija; aktiviranje lokalne samouprave.

Od mera koje se trenutno sprovode, roditeljski dodatak je jedna od najvažnijih stimulativnih mera za populacionu politiku u Srbiji. Naknada roditeljima se isplaćuje jednokratno za prvo dete i iznosi 38.274,15 dinara. Nakanda za drugo, treće i četvrto dete isplaćuje se u 24 jednake mesečne rate i to 149.666,43 din. za drugo, 269.387,25 din. za treće i 359.179,20 din. za četvrto dete. Iznos roditeljskog dodatka usklađuje se dva puta godišnje, 01. aprila i 01. oktobra, sa šestomesečnim indeksom potrošačkih cena u Republici Srbiji. Kada je u pitanju dodatak za peto i sledeće dete uvaženo je mišljenje Svetske zdravstvene organizacije da se rađanje petoro i više dece ne preporučuje jer može da ugrozi zdravlje i majke i deteta.

Za porodilje je obezbeđena puna naknada u visini prosečne osnovne zarade za 12 meseci koji prethode mesecu u kome počinje korišćenje odsustva, uvećane za minuli rad, a najviše do pet prosečnih mesečnih zarada u Republici Srbiji. Porodiljsko (po potrebi i trudničko) odsustvo, odnosno odsustvo zbog nege deteta uračunava se u radni staž i traje godinu dana za prvo i drugo, odnosno dve godine za treće i svako naredno dete.

Roditelji od 2013. godine imaju i pravo na provrat PDV na opremu za bebe. Pravo na povrat sredstava imaju roditelji dece koja nisu starija od dve godine, koji nemaju ukupna primanja veća od 1.028.970,29 dinara i koji ne poseduju nekretninu vredniju od 25.081.150,62 dinara. Roditeljima može biti vraćen PDV u ukupnom iznosu od 75.029,08 dinara i to: u toku detetove prve godine do 42.873,76 dinara, a u toku druge godine 32.155,32 dinara. Prijave se podnose Poreskoj upravi dva puta godišnje, od 01. do 17. februara i od 01. do 15. jula tekuće godine.

Od 17. juna 2016. godine izmenjen je Pravilnik o obimu i sadržaju prava na zdravstvenu zaštitu iz obaveznog zdravstvenog osiguranja, u delu koji se odnosi na biomedicinski potpomognutu oplodnju (BMPO). Tako se iz sredstava obaveznog zdravstvenog osiguranja finansiraju tri, umesto, kao do sada, dva pokušaja biomedicinski potpomognute oplodnje. Od avgusta ove godine, parovi imaju mogućnost da se opredele da taj postupak obave u državnoj ili u jednoj od 11 privatnih ustanova sa kojima Fond ima zaključen ugovor. Republički fond za zdravstveno osiguranje je u 2016. godini obezbedio 4.616 usluga lečenja neplodnosti postupcima BMPO. Od toga 1.566 usluga je pruženo u pet zdravstvenih ustanova u Planu mreže zdravstvenih ustanova (KC Srbije, KC Vojvodine, GAK Narodni front, KC NIŠ, OB Valjevo) i 3.050 u 11 privatnih zdravstvenih ustanova. Tokom prošle godine kod 2.074 osiguranih lica završen je proces BMPO i to 1.329 u zdravstvenim ustanovama iz Plana mreže i 745 u privatnim zdravstvenim ustanovama. U toku je 100 postupaka u državnim i 70 u privatnim zdravstvenim ustanovama.

Potpisan je i Sporazum o saradnji ministra bez protfelja zaduženog za demografiju i populacionu politiku i Razvojne agencije Srbije (30. marta 2017. godine) sa primarnim ciljem da se podigne svest poslodavca o potrebi za usklađivnjem rada i roditeljstva, kao još jedne mere pronatalitetne politike. U toku je i istraživanje koje Privredna komora Srbije sprovodi u saradnji sa Republičkim zavodom za statistiku kojim je obuhvaćeno 550 privrednih subjekata sa više od 5000 zaposlenih u 169 opština u Srbiji koje treba da pokaže postojeće stanje ali i pravce kojima se treba kretati.

# REPUBLIKA SRPSKA

Mere populacione politike u Republici Srpskoj definisane su u okviru Programa rada Vlade za četvorogodišnji period od 2014-2018. godine, i odnose se na materijalne i nematerijalne mere, utvrđene u prethodnom periodu, a od novih mera previđene su rad na populacionoj edukaciji i uspostavljanje lokalne populacione politike.

U materijalne mere spada jednokratna novčana pomoć u sklopu Fonda traće i čertvrto dete, koji postoji od 2006. godine. Iz fonda se isplaćuje 650 konvertabilnih maraka za treće i 500 KM za četvrto dete. Takođe, tu spada i finansiranje dva pokušaja vantelesne oplodnje, subvencija kamatne stope na stambene kredite za mlade i mlade bračne parove, finansiranje nabavke udžbenika za prvi i drugi razred osnovne škole. Jedna od mera je i socijalna pomoć za ugrožene porodice u vidu dečjeg dodatka za drugo, treće i četvrto dete. Za drugo i četvrto dete je dodatak 35 KM a za četvrto 75 KM. Dodatak ne dobijaju prvo, peto i svako sledeće dete. Materinski dodatak je oko 100KM. Da bi jedna porodica ostvarila pravo na dečji i materinski dodatak, prihod po članu domaćinstva ne sme biti veći od 90 KM. U merama Vlade predviđeno je i veće angažovanje lokalnih zajednica po pitanju finansijskog podsticaja rađanja kroz jednokratnu nadoknadu i finansiranje trećeg pokušaja vantelesne oplodnje.

U pogledu nematerjalnih mera kao strateški ciljevi vlade još od 2009. godine, označeni su poboljšanje zakonskog položaja porodice u Republici Srpskoj, demografska revitalizacija opština i ruralnih područja, proširenje mreže institucija za pomoć i podršku porodici, edukacija i elektronska baza podataka o porodici.

# SLOVENIJA

Slovenija je između 1997. godine i 2005. godine imala prirodni pad stanovništva što je pokrenulo Vladu da usvoji Program za decu i mlade za period 2006-2016. god. Program je obuhvatao skup mera iz područja prava dece i mladih i njihovog razvoja. Sve te mere su dale rezultat već 2006. godine kada je zabeležen prvi prirodni rast stanovništva koji i dalje raste. Pored toga, Slovenija ima i pozitivnu migracionu stopu, iako je u jednom periodu bilo više iseljenih nego doseljenih stanovnika.

Mere koje su dale rezultate u Sloveniji su mere porodične politike koja se sastoje od tri glavne komponente: produžena i vrlo dobro plaćena roditeljska odsustva, mreža ustanova za brigu od deci i relativno visoke naknade za decu iz siromašnih porodica. Roditeljsko odsustvo s posla radi brige o detetu se sastoji od 105 dana majčinog odsustva, 260 dana roditeljskog i 90 dana očevog odsustva. Za čitavo vreme odsustva s posla roditelji dobijaju sto posto plate koju su imali pre rođenja deteta. Briga za decu predškolskog uzrasta u potpunosti odgovara potrebama dece od 1 do 6 godina starosti. Dečji dodatka dobijaju sva deca do 18 godine, a ona koja se redovno školuju do 26. godine. Pored toga, postoje još neke jednokratne beneficije kao što je naknada za prvo dete u iznosu od 280 eura, besplatni udžbenici za decu, stipendije, povlašćene cene javnog prevoza za učenike i studente kao i povlašćene cene obroka za školsku decu.

# HRVATSKA

Hrvatska je donosila niz strateških dokumenata u cilju podmlađivanja i rasta stanovništva. Prvi od njih je Nacionalni program demografskog razvitka iz 1996. godine, zatim Nacionalna porodična politika iz 2003. godine i Nacionalna populaciona politika 2006. godine. Predložen je niz mera među kojima je i rešavanje stambenih problema, smanjenje iseljavanja stanovništva, sistemska podrška porodici i poreske olakšice. Prve mere sa kojima se krenulo već u 2007. godini su mere socijalne i ekonomske politike. Uvedeni su dodaci za decu, decu sa posebnim potrebama, porodiljske i roditeljske nadoknade, pronatalitetni dodatak na svako treće i četvrto dete. Dodatak za dete je novčano primanje koje koristi roditelj ili druga osoba i određeno je Zakonom o dodatku za decu radi podrške izdržavanju i podizanju dece. Pravo se ostvaruje ako prosečni prihodi po članu domaćinstva ne prelaze 1600 kuna mesečno. Deca ostvaruju pravo na ovaj dodatak do navršene 15 godine, a ukoliko je dete bez oba roditelja onda ga koristi do kraja redovnog školovanja. Dete sa težim oštećenjem zdravlja dodatak dobija do 27 godine. Uz ovaj dodatak, za svako treće i četvrto dete, roditelji dobijaju i dodatak u iznosu od 500 kuna. To znači da se uz određenu ukupnu sumu dodatka korisniku dodaje 500, odnosno 1000 kuna mesečno ako koristi dodatak za troje i više dece. Porodiljske i roditeljske nadoknade su vremenske (odsustva i poštede sa rada i propisano vreme za brigu o detetu) i novčane (nakanda plate i novčana naknada i pomoć), a ostvaruju ih majka i otac deteta podjednako, u bračnoj ili vanbračnoj zajednici. Roditelji imaju pravo na odsustvo sa rada u trajanju od 8 za prvo i drugo dete i 30 meseci za blizance, treće i svako sledeće dete. Zaposleni roditelji imaju pravo na fleksibilno korišćenje odsustva s posla radi nege deteta do njegove osme godine. Takođe, odsustvo se može koristiti i kao pravo na rad s polovinom punog radnog vremena u dvostrukom trajanju neiskorišćenog odsustva radi nege deteta. Svi roditelji imaju pravo i na jednokratnu novčanu nadoknadu u iznosu od 2300 kuna za novorođeno dete. Pravo na roditeljski dodatak imaju i nezaposlene majke.

Međutim, mere nisu dale očekivane rezultate. Hrvatska i dalje ima prirodni pad stanovništva i bori se sa intenzivnim iseljavanjem mladih i obrazovanih stanovnika. Zato je populaciona politika deo Programa Vlade Republike Hrvatske za period 2016-2020. god. a da bi se pratio rad i koordinisano sprovodile mere demografske politike iz Programa, u martu ove godine osnovano je i Veće za demografsku revitalizaciju Hrvatske. Budžetom su predviđena sredstva za povećanje roditeljskih naknada, a povećan je i lični odbitak poreza na dohodak za izdržavanje deteta, sa progresijom iznosa odbitka za svako sledeće dete. U pripemi je i zakon kojim bi država subvencionisala kredite roditelja u zavisnosti od broja dece za kupovinu stana, odnosno rešavanje stambenog pitanja. Primenjuju se i mere vezane za uređivanje i usklađivanje poslovnog i privatnog života, odnosno radnog vremena s tržištem rada u korist porodice, a predviđa se i povećanje kapaciteta vrtića i dalja institucionalizacija predškolskog vaspitanja.

# NORVEŠKA

U Novreškoj je stopa fertiliteta veoma visoka, a demografska slika takva da se u ovom slučaju ne govori o rezultatima mera populacione politike već višegodišnje porodične politike i socijalnog blagostanja u kome je posledično porasla i stopa nataliteta. Ukupno stanovništvo Norveške se 2014. godine povećalo prirodnim putem, ne računajući doseljenike, za 0,4%. Stopa fertiliteta nikad nije pala ispod 1,6 a poslednjih trideset godina se kreće između 1,7 i 2.

Osnovno načelo državne politike je omogućiti svakome da ima dete bez obziljnih finansijskih i radnih stresova i očuvanje izgrađenih liberalnih društvenih vrednosti. U Norveškoj nema socijalnog pritiska i stigmatizacije nevenčanih parova ili majki bez partnera. Od ukupnog broja rođene dece 45% je rođeno u vanbračnim zajednicama, a 13% dece rađaju samohrane majke. Visokoškolski sistem je takav da se u slučaju trudnoće studije bez problema prekidaju tokom nege deteta i povratak ne fakultet je lak. Zato Norveška ima i visoku stopu studentkinja koje su starije od 25 godina što je posledica rađanja dece u ranim dvadesetim.

Primarni cilj otvaranja jeftinih i ravnomereno zastupljenih predškolskih ustanova u Norveškoj nije bio da se žene stimulišu da rađaju već da bi lakše mogle da rade i razvijaju se podjednako kao i muškarci. Norveška ima jednu od najkraćih radnih nedelja među evropskim zemljama, a po stopi nezaposlenosti je druga u Evropi. Rukovodeći se načelom ravnopravnosti polova država ohrabruje zaposlene žene da rađaju više. U nezi deteta podjednako učestvuju i majka i otac. Odsustvo sa posla radi nege deteta traje 59 nedelja uz naknadu pune plate a najmanje 10 nedelja ga mora koristiti otac deteta. Vrtići su za mnoge i besplatni i svima dostupni, a iznos koji se plaća za vrtić se odbija od poreza. Ukoliko roditelji ne dobiju mesto u vrtiću ili slobodnom voljom odluče da dete podižu kod kuće, iznos koji država ulaže u vrtiće po detetu isplaćuje se roditelju kao naknada. Ishrana i boravak u školi su besplatni.

# ZAKLjUČAK

Pored populacione politike koja predstavlja politiku direktnog uticaja države radi postizanja određenih demografskih ciljeva, istovremeno je promovisana i politika planiranja porodice, čije je osnovno obeležje shvatanje o neprikosnovenom pravu pojedinca da slobodno odlučuje o rađanju. Ne postoji jedinstveno rešenje kad je populaciona politika u pitanju. U pitanju je skup mera i aktivnosti koje države same moraju sprovesti u okviru šire politike i u zavisnosti od specifičnosti društva.

Uspeh mera koje jedna država sprovodi u cilju podsticanja rađanja je merljiv, ali za to je neophodno vreme. Neophodno je da prođe bar decenija da bi mere mogle da daju očekivane rezultate. Zato je neophodno da se podsticaji za porodicu planiraju dugoročno u okviru šire socijalne politike i razvoja društva u željenom pravcu.

***Izvori informacija***

Baza propisa Paragraf, <http://www.paragraf.rs/dnevne-vesti/310317/310317-vest15.html>

Kabinet ministra bez portfelja zaduženog za demografiju i populacionu politiku Vlade Republike Srbije, <http://www.mdpp.gov.rs>

Koje su mjere populacijske politike dale rezultate u drugim zemljama, <https://narod.hr/hrvatska/koje-su-mjere-populacijske-politike-dale-rezultate-u-drugim-zemljama>

Komentar Uredbe o utvrđivanju programa rasporeda i korišćenja sredstava podrške sprovođenju mera populacione politike u Republici Srbiji za 2017. Godinu, Budžetski instruktor, br. 164 (09.05.2017.)

Ministarstvo za demografiju, obitelj, mlade i socijalnu politiku Republike Hrvatske, <http://www.mspm.hr>

Ministarstvo zdravlja, i socijalne zaštite Republike Srpske : Resor za socijalnu, porodičnu i dječiju zaštitu,

<http://www.vladars.net/sr-SP-Cyrl/Vlada/Ministarstva/MZSZ/socijalna_zastita/Pages/default.aspx>

Rostgaard Tine, Family policies in Scandinavia, Berlin, Friedrich-Ebert-Stiftung, 2014, <http://library.fes.de/pdf-files/id/11106.pdf>

Slovenia.si - Welfare state, <http://www.slovenia.si/live-and-work/welfare-state/>

Wertheimer-Baletić Alica, Eksplicitana i implicitna populacijska politika u evropskim zemljama, Zbornik Ekonomskog fakulteta u Zagrebu, Vol 4, br. 1 (2006), <https://hrcak.srce.hr/10881>

 Istraživanje uradila:

 Jelena Marković

 viši savetnik – istraživač